**НАСТАВНО-НАУЧНО ВЕЋЕ**

**ФИЛОЗОФСКИ ФАКУЛТЕТ**

**УНИВЕРЗИТЕТ У БЕОГРАДУ**

На седници Наставно-научног већа Филозофског факултета Универзитета у Београду одржаној 23-24.12.2021. године изабрани смо у стручну комисију која би требало да утврди испуњеност услова за избор **Адама Недељковића**, студента докторских студија и досадашњег истраживача-приправника на Институту за филозофију Филозофског факултета, у звање ИСТРАЖИВАЧ-САРАДНИК.

На основу увида у поднету документацију и научни рад кандидата, подносимо следећи

**ИЗВЕШТАЈ**

**(1) Биографија кандидата**

Адам Недељковић рођен је 11.1.1993. године у Чачку, где је завршио гимназију, друштвено-језички смер. Основне студије филозофије уписао је 2012, а завршио 29.9.2016. године са просечном оценом 9,45 и одбрањеним завршним радом под насловом *Моделско решење проблема субдетерминације научних теорија*. Током основних студија, кандидат је био стипендиста Фонда за младе таленте *Доситеј.* По завршеним основним студијама, уписао је мастер студије филозофије које је завршио 26.9.2017. године са просечном оценом 10,00, одбранивши рад под насловом *Бејзијанско решење проблема холистичке субдетерминације*. Докторске студије уписао је 10.1.2018. и до сада положио све испите предвиђене програмом. Дана 23.9.2019. одбранио је предлог теме дисертације под називом *Пробабилистички кохерентизам и епистемички статус чулног сведочанства*. За ментора је одређен др Живан Лазовић, редовни професор.

Кандидат је добитник стипендије Министарства просвете, науке и технолошког развојa, за студенте докторских студија. Био је ангажован, у својству стипендисте, на истраживачком пројекту *Динамички системи у природи и друштву - филозофски и емпиријски аспекти* (евиденциони број пројекта: 179041). Руководилац пројекта био је др Живан Лазовић.

У току докторских студија, кандидат је учествовао у реализацији наставе као сарадник, на предмету *Увод у филозофију науке* у периоду од 2018-2020.

**(2) Библиографија кандидата**

,Jedan primer formalne koherencije”, *Theoria* 3 (2018): 61: str. 39-53.

,,Profil pouzdanosti izvora informacija: Najbazičnja verzija“, *Theoria* 1 (2020): 63: str. 107-121.

,,Da li je specifičnost svedočanstva faktor njegove koherentnosti? Slučaj logički ekvivalentnih iskaza“, *Theoria* 4 (2020) : 63: str. 127-142.

,,Jedan primer epistemološke idealizacije”, *Theoria* 4 (2021) :64: str. 51-66.

Адам Недељковић заинтересован је пре свега за епистемолошке проблеме, тачније, за формалну епистемологију и епистемолошка питања у филозофији науке. Од 2018. године бави се истраживањем пробабилистичког кохерентизма, релативно новог гледишта у формалној епистемологији које настоји да (1) прецизније дефинише традиционални доста нејасан, али епистемолошки важан појам кохеренције помоћу основних закона теорије вероватноће; (2) интегрише тако дефинисан појам у модел чији је циљ да процени поузданост сведочанства или његових извора.

С обзиром на та два настојања, Адам Недељковић је пробабилистичком кохерентизму приступио из два угла.

Први угао тиче се анализе појединачних елемената присутних у моделима, са нагласком на појмове кохеренције сведочанстава, независности и поузданости њихових извора. У чланку, ,,Један пример формалне кохеренције”, Недељковић анализира добре и лоше особине једне врло важне пробабилистичке дефиниције кохеренције чији је аутор Томођи Шогенђи, док у раду ,,Да ли је специфичност сведочанства фактор његове кохерентности: Случај логички еквивалентних исказа“ разматра потенцијално решење кршења једне од кључних интуиција на које се Шогенђи ослања.У чланку ,,Профил поузданости извора информација: Најбазичнија верзија“, Недељковић се осврће на неке инхерентне недостатке схватања поузданости у моделима пробабилистичког кохерентизма, у светлу других формално-кохерентистичких теорија.

У чланку ,,Један пример епистемолошке идеализације“ Недељковић разматра услов кондиционалне независности сведочанства који је заступљен у поменутим моделима, што је други, шири угао бављења пробабилистичким кохерентизмом. У овом раду, који заправо представља закључак четворогодишњег истраживања, предлаже се интерпретација модела као епистемолошких идеализација, налик на идеализације какве налазимо у природним наукама. Овакав шири угао полазиште је за анализу модела пробабилистичког кохерентизма у контексту чулног сведочанства. Идеја је да се валидност модела тестира у њиховој применљивости на овај епистемолошки веома важан тип сведочанства. Кандидат планира да истраживање пробабилистичког кохерентизма приведе крају у дисертацији под називом ,,Пробабилистички кохерентизам и епистемички статус чулног сведочанства“, чија израда је у завршној фази.

ЗАКЉУЧАК

На основу анализе објављених научних радова кандидата и увида у поднету документацију Комисија сматра да Адам Недељковић у потпуности испуњава све услове предвиђене Законом о научно-истраживачкој делатности за стицање звања ИСТРАЖИВАЧ-САРАДНИК. У свом досадашњем научно-истраживачком раду, Адам Недељковић је показао да је способан да самостално, предано и систематично истражује проблематику која спада у област његовог основног филозофског интересовања. Судећи по објављеним чланцима који се крећу унутар тематске области дисертације на којој тренутно ради, он се успешно бави веома актуелном и занимљивом филозофском темом, наговештавајући оригиналне научне резултате. Имајући све то у виду, са задовољством предлажемо Наставно-научном већу Филозофског факултета да Адама Недељковића изабере у звање ИСТРАЖИВАЧ-САРАДНИК.

Др Живан Лазовић, председавајући

редовни професор Одељења за филозофију

Др Ева Камерер

доцент Одељења за филозофију

Др Воин Милевски

доцент Одељења за филозофију