ИЗБОРНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

Одлуком Изборног већа Филозофског факултета од 24. 12. 2021. године изабрани смо у комисију за припрему извештаја о кандидатима за избор у звање доцента за ужу научну област Општа психологија.

На конкурс објављен у Огласним новинама Националне службе за запошљавање „Послови“ од 05. 01. 2022. године пријавио се један кандидат, др Драган Јанковић, садашњи доцент за исту ужу научну област.

Пошто смо проучили конкурсни материјал, подносимо Већу следећи

**И З В Е Ш Т А Ј**

Доц. др Драган Јанковић је рођен у Краљеву 05.11.1973. године. Основну школу завршио је у Краљеву, а гимназију у Београду. Студије психологије на Одељењу за психологију Филозофског факултета Универзитета у Београду завршио је 2000. године са просечном оценом 9,2. Током студија је био ангажован као демонстратор у Лабораторији за експерименталну психологију Филозофског факултета у Београду и као млађи сарадник у Истраживачкој станици Петница. На Одељењу за психологију Филозофског факултета Универзитета у Београду запослен је од 2004. године где је најпре у звању асистента-приправника, а потом и асистента, асистента са докторатом и доцента држао наставу из више развојно-психолошких предмета на основним и мастер студијама. Докторске студије на Одељењу за психологију Филозофског факултета Универзитета у Београду завршио је 2015. године са просечном оценом 10 и одбранио докторску тезу под називом „Развој естетске преференције слика“ (ментор проф. др Слободан Марковић). У звање доцента на Одељењу за Психологију Филозофског факултета Универзитета у Београду изабран је 2017. године. Д. Јанковић је ангажован на реализацији предавања и вежби на основним и мастер академским студијама на предметима: Увод у развојну психологију, Развојна психологија, Истраживања у психологији уметности, Истраживања у психологији емоционалног развоја, Морални развој, Когнитивни развој и Истраживања у развојној психологији. Током академске 2018/2019 године био је ангажован до трећине радног времена на Географском факултету, Универзитета у Београду, као доцент на предмету Психологија. Од 2011. до 2020. године био је ангажован на научно-истраживачком пројекту Фундаментални когнитивни процеси и функције - ОН179033 Министарства науке, просвете и технолошког развоја.

Др Д. Јанковић је до сада објавио 3 поглавља у монографијама или тематским зборницима међународног значаја (од тога 1 поглавље у монографији водећег међународног значаја (M13) (самостално) и 2 поглавља у тематским зборницима међународног значаја (M14) (коауторски), 1 рад у међународном часопису изузетних вредности (M21a), 3 рада у часописима међународног значаја (M23) (од тога два самостално и један коауторски), 2 рада у часописима националног значаја (M52), 4 рада са међународних скупова објављених у целини (M33), 1 рад са скупа националног значаја штампан у целини (M63), 44 рада са међународних скупова штампаних у изводу (M34) и 16 радова са скупова националног значаја штампаних у изводу (M64). У периоду од последњег избора у звање Д. Јанковић је објавио 2 поглавља у монографијама или тематским зборницима међународног значаја (M14), 3 рада са међународних скупова објављених у целини (M33) и 17 радова са међународних скупова штампаних у изводу (M34).

У овом реферату приказаћемо неке од скоријих радова које је доц. др Драган Јанковић објавио након избора у звање доцента и који документују висок квалитет његовог научноистраживачког рада.

**Приказ радова**

У раду „**Развојни асоцијативни речник српског језика: анализа заступљености синтагматских и парадигматских асоцијата**“, (коаутор М. Јакић Шишић) објављеном 2021. године у тематском зборнику међународног значаја *Lexicography and lexicology in the light of current issues* (уредници С. Ристић, И. Лазић Коњик, и Н. Ивановић) у издању Института за српски језик САНУ, аутори најпре представљају Развојни асоцијативни речник српског језика (РАРСЈ), а потом и демонстрирају примену РАРСЈ у анализи промене односа синтагматских и парадигматских асоцијација у асоцијативним пољима на различитим узрастима. У приказаном истраживању методом слободних асоцијација прикупљене су по три реакције за 51 реч-стимулус од стране 1200 испитаника - по 300 испитаника узраста 5, 9, 13 и 17 година, чиме је прикупљена грађа од близу 179.000 асоцијата, тј. у просеку између 800 и 900 реакција по речи-стимулусу за сваку од 4 испитиване узрасне групе. Аутори су РАРСЈ организовали према опадајућем рангу фреквенције асоцијата на сваком од четири узраста посебно, а уз сваку реч-стимулус придружили су сет мера које се односе на опис структуре њеног асоцијативног поља на датом узрасту. Резултати анализе узрасних промена у структури асоцијативних поља показали су да се са узрастом смањује број различитих асоцијата у пољима, као и број хапакса. Са друге стране, најфреквентнији асоцијати са узрастом заузимају све доминантнију улогу у оквиру својих асоцијативних поља. Ови налаза сугерисали су да током развоја долази до хомогенизације асоцијативних поља, да има све мање идиосинкратичних асоцијата који карактеришу асоцијативна поља на нижим узрастима и да са повећањем узраста говорници имају све сличније репрезентације њиховог значења. Резултати анализе промене у заступљености синтагматских и парадигматских асоцијација у асоцијативним пољима до које долази са порастом узраста, у коју су биле укључене све речи-стимулуси из РАРСЈ (именице, глаголи, придеви и заменица), показали су да са узрастом расте број парадигматских, а опада број синтагматских асоцијата. Резултати додатних анализа у које су укључена само асоцијативна поља именица показали су да до смене у доминацији парадигматских и синтагматских асоцијата именица долази већ око пете године. На том узрасту у асоцијативним пољима именица подједнако су заступљена оба типа асоцијата, а од тог узраста надаље парадигматски асоцијати постају све доминантнији у асоцијативним пољима у односу на синатгматске, да би на узрасту од 17 година сачињавали око 80% свих асоцијата у асоцијативним пољима именица. Аутори сугеришу да би се већ узраст од пет година могао сматрати преломном тачком након које почиње доминација парадигматских асоцијата у асоцијативним пољима именица, што је налаз који преломну тачку помера значајно раније у развоју у односу на резултате претходних истраживања која су углавном сугерисала да се смена у доминацији два типа поклапа са почетком формалног образовања. Развојни асоцијативни речник који су аутори представили у овом раду могао би да буде веома користан инструмент за будућа развојно-психолошка, психолингвистичка и лингвистичка истраживања. Најпре, имајући у виду да РАРСЈ укључује испитанике широког узрасног опсега, као и да се састоји од великог броја прикупљених асоцијата, могао би да буде од значаја научној заједници за стицање дубљег увида у промену структуре асоцијативних поља речи током развоја, као и за праћење семантичког развоја деце током усвајања матерњег језика. Аутори на крају сугеришу да с обзиром на то да је грађа у оквиру РАРСЈ прикупљена на репрезентативном узорку испитаника из различитих узрасних група и да речник омогућава увид у асоцијативне норме за дате узрасте, подаци из њега могу бити од значаја при конструкцији различитих тестова којима би се испитивала дубина лексикона, разумевање прочитаног или проверавао степен усвојености језичког система код деце различитог узраста.

У раду „**Анализа повезаности конотативног значења речи и конотативног значења њихових асоцијативних поља**“, (коаутор М. Мађарев) објављеном 2021. године у тематском зборнику међународног значаја *Lexicography and lexicology in the light of current issues* (уредници С. Ристић, И. Лазић Коњик, и Н. Ивановић), аутори иду корак даље у испитивању природе и порекла конотативне (афективне) компоненте значења. У раду су приказани резултати истраживања које се бави анализом повезаности афективног значења речи и афективног значења најучесталијих асоцијата из њихових асоцијативних поља. За потребе овог истраживања аутори су користили податке из две базе на чијем развоју је Д. Јанковић радио последњих година: „*Развојног асоцијативног речника српског језика (РАРСЈ)*“ (подаци су коришћени за избор речи-стимулуса и њихових најучесталијих асоцијата код испитаника узраста 17 година) и базе „*Афективне норме за речи српског језика (АНСЈ)*“ (подаци су коришћени за избор мера афективног значења које ће бити коришћене у анализи). За потребе овог истраживања коришћено је 840 речи, од чега 40 речи-стимулуса и 800 њихових асоцијата (по двадесет најфреквентнијих асоцијата из асоцијативних поља за сваку од речи-стимулуса). АНСЈ представља базу процена афективног значења речи, која у складу са тродимензионалним моделом емоција до кога је у својим претходним истраживањима дошао Д. Јанковић, конотативно (афективно, евалуативно) значење операционализује преко три емпиријски добијене димензије: афективне евалуације (валенце), конативне евалуације (побуђености) и когнитивне евалуације. Резултати истраживања су показали да су афективна значења речи и афективна значења њихових асоцијата значајно повезана по свим испитиваним димензијама, највише по валенци, а потом по апстрактности, побуђености и познатости. У складу са добијеним налазима аутори су предложили три хипотезе које могу да понуде објашњење те повезаности, као и да дају допринос дискусији о психолошким механизмима који стоје у основи формирања конотативног значења. По првој, *асоцијативној хипотези* формирања конотативног значења, конотативно значење неке речи зависи од конотације са њом асоцираних значења. Другим речима, аутори овом хипотезом сугеришу да емоционални доживљај неког ентитета као целине зависи од емоционалног доживљаја појединачних елемената (асоцираних значења) од којих се састоји дата целина. Други смер интерпретирања добијене повезаности, који аутори назвају *хипотеза примовања асоцијата*, сугерисао би супротан смер каузалног деловања, тј. да реч-стимулус у зависности од свог конотативног значења изазива активацију оних асоцијата у меморији који су са њом слични по конотативном значењу. Коначно, аутори представљају и трећу хипотезу, коју назвају *хипотеза циркуларне каузалности* у формирању конотативног значења, којом на неки начин интегришу претходне две супротстављене хипотезе и којом се сугерише да повезаност конотативног значења речи и конотативног значења њеног асоцијативног поља може да проистиче из оба од претходно наведених смерова.

У раду „**Visual Art and VR: Experience of Art Exhibition in VR and Real-world Setting**“, објављеном 2020. године у зборнику *Proceedings of the XXVI Scientific Conference Empirical Studies in Psychology* (уредници М. Виденовић, И. Степановић Илић, Н. Симић и М. Рајић) аутори су поредили естетски и афективни доживљај уметничких слика у реалној галерији са афективним и естетским доживљајем истих слика приказаних у виртуелној реалности (ВР галерији). Истраживање је спроведено у физичком простору галерије, а испитаници су били посетиоци који су присуствовали отварању изложбе. Испитаници су по доласку у галерију по случајном принципу распоређени у једну од две групе. Испитаници из прве групе су најпре посетили изложбу у правој галерији, а потом у ВР-у, а друга половина испитаника је посетила изложбе у обрнутом редоследу. Након посете сваке од изложби испитаници су најпре квантитативно процењивали свој естетски и афективни доживљај изложби на сету скала ликертовог типа, а потом учествовали у квалитативном делу истраживања у коме су описивали свој доживљај изложбе у оба испитивана контекста. Резултати истраживања су показали да нема разлике у интензитету естетског доживљаја изложбе у ВР-у у односу на праву галерију, али да постоји разлика у интензитету афективног доживљаја, односно да изложба у ВР-у изазива виши ниво побуђености код испитаника. Резултати квалитативне анализе одговора испитаника су упућивали на исти закључак, наиме испитаници су изложбу у ВР-у доживели као реалистично, занимљиво, упечатљиво и мотивишуће искуство. Аутори на крају сугеришу да презентовање уметности у ВР-у може бити адекватна алтернатива уобичајеном начину излагања уметничких дела јер изазива највећим делом исто или слично естетско и афективно искуство код посматрача, што је налаз који може бити од посебног значаја у образовном контексту и у ситуацијама када не постоји могућност посете галеријама и музејима „уживо“.

У раду „**Relation between the Affective Valence of Words and the Affective Valence of Their Associative Fields in Different Age Groups**“, прихваћеном за објављивање 2021. године у зборнику *Proceedings of the XXVII Scientific Conference Empirical Studies in Psychology,* аутори су анализирали јачину повезаности валенце речи и валенце асоцијација из њихових асоцијативних поља код испитаника из четири узрасне групе (5, 9, 13 и 17 година). Речи за анализу су селектоване *из Развојног асоцијативног речника српског језика (РАРСЈ)* и из базе *Афективне норме за речи српског језика (АНСЈ).* Резултати су указали на постојање високих и статистички значајних позитивних корелација између афективне валенце речи и просечне валенце њихових асоцијативних поља у све четири узрасне групе (корелације су се кретале у распону од .92 до .94). Резултати додатних анализа су показали да нема статистички значајних разлика у јачини повезаности валенце речи и валенце њихових асоцијативних поља између различитих узраснх група. Ови налази сугеришу рани развој капацитета за процесирање афективне валенце у језику и њихову стабилност током детињства и адолесценције.

Преглед изабраних радова указује на неколико важних одлика научноистраживачког рада доц. др Драгана Јанковића, како током његове целокупне каријере, тако и у периоду од претходног избора у звање доцента на Филозофском факултету, Универзитета у Београду: (а) Д. Јанковић се већ дуги низ година доследно бави темама из области развојне психологије, психолингвистике, психологије емоција и психолошке естетике, стално продубљујући постојећа сазнања у овим областима, (б) у свом научноистраживачком раду Д. Јанковић веома успешно спаја наведене области, чиме његови радови представљају допринос не само у области развојне психологије, већ и у другим научним областима које за предмет свог изучавања имају језичке, афективне и естетске процесе.

**Наставне и друге стручне активности**

У наставном раду доц. др Драган Јанковић примењује методичке поступке засноване на активном учешћу студената, развијању критичког односа према теоријама и истраживањима и развијању истраживачких компетенција студената. У оквиру наставе и кроз предиспитне обавезе укључује студенте у различите форме истраживачког рада. Заједно са колегиницама и колегама активно доприноси развоју нових и континуираном усавршавању постојећих курсева, како осавремењавањем литературе из научне области, тако и осмишљавањем истраживачких задатака и активности за студенте на свим нивоима студија. Студенти изузетно позитивно оцењују наставни рад доц. др Драгана Јанковића, како у погледу редовности наставе, тако и у погледу начина рада на предавањима и вежбама (јасноћа излагања, подстицање студената на самостални рад, подстицање критичког мишљења студената и сл.). Високо је вреднован и његов професионални однос према студентима, уважавање њиховог мишљења, јасноћа у погледу критеријума оцењивања и захтева који се пред студенте постављају. Просечна оцена добијена приликом студентских евалуација на свим предметима на којима доц. др Драган Јанковић предаје, у периоду од последњег избора износи 4,8.

Поред наведеног, доц. др Драган Јанковић је ангажован у развоју наставе и бројних других делатности Одељења и Факултета. Председник је Комисије за обезбеђивање квалитета и самовредновање, Филозофског факултета. У периоду од 2018. до 2021. вршио је функцију Координатора Стручне групе Комисије за обезбеђивање квалитета и самовредновање, Филозофског факултета током кога је унапредио процес вредновања педагошког рада наставника и сарадника на Филозофском факултету. Такође, у периоду од 2018. до 2021. године био је члан Комисије за категоризацију радова, часописа и научних скупова Одељења за Психологију, а у периоду од 2017. до 2021. године члан Комисије за пријемни испит на докторским академским студијама психологије на Филозофском факултету. Као члан Радне групе за обезбеђивање квалитета и самовредновање дао је активан допринос у процесу акредитације ОАС, МАС и ДАС програма Одељења за психологију. У периоду од последњег избора у звање био је председник или члан комисија за одбрану 6 завршних радова на академским мастер студијама и члан комисија за одбрану 2 завршна рада на академским докторским студијама. Члан је Програмског одбора научног скупа Емпиријска истраживања у психологији (од 2021) и Програмског одбора научног скупа Psychology and Music - Interdisciplinary Encounters (PAM-IE) (2021-2022). Такође, члан је међународне професионалне асоцијације Psychological Science Accelerator (PSA), међународног професионалног удружења Ergonomics, Psychological Aesthetics, Gestalt (EPÆG) и удружења Regional Network Psychology and Music (RNPaM) (од 2020). Активно учествује у програму размене наставника у склопу *ERASMUS+ Teaching Staff Mobility Program,* у оквиру кога је 2018. боравио на Универзитету у Бамбергу у Немачкој.

\*\*\*

На основу свих наведених чињеница о научноистраживачком и наставном раду доц. др Драгана Јанковића може се закључити да је у потпуности испунио услове за избор у звање доцента дефинисане *Законом о високом образовању*, *Статутом Универзитета у Београду*, *Критеријумима за стицање звања наставника на Универзитету у Београду*, *Статутом Факултета* и *Правилником*, односно *Правилима о ближим условима за избор наставники и сарадника на Факултету*.

Узимајући у обзир како квантитативне показатеље, тако и квалитет научног и наставног рада доц. др Драгана Јанковића, Комисија констатује да су испуњени сви услови за избор у звање доцента и **предлаже Изборном већу Филозофског факултета Универзитета у Београду да доц. др Драгана Јанковића поново изабере у звање доцента за ужу научну област Општа психологија.**

Београд, 1. фебруар 2022. год. К О М И С И Ј А:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Александер Бауцал

Филозофски факултет

Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Слободан Марковић

Филозофски факултет

Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Ана Орлић

Факултет спорта и физичког васпитања

Универзитет у Београду